Jegyzőkönyv a MAFITT 31. közgyűléséről

Helyszín: Bélyegmúzeum, Budapest, Hársfa u. 47.
Időpont: 2014. május 10. 10 óra
Résztvevők: az 2. mellékletben csatolt jelenléti ív szerinti 33 fő.
A jelenléti íven regisztrált aláírások szerint a közgyűlés 10:18-ra vált határozatképessé. Dr. Homonnay Géza, a MAFITT elnöke ekkor megnyitotta közgyűlést. A közgyűlés megkezdésekor a jelenléti íven regisztrált, jelenlevő és meghatalmazott által képviselt Mafitt-tagok száma 31 fő volt. Mivel a határozatképességhez a hazai tagok számának több mint fele, azaz legalább 26 fő jelenléte szükséges, a közgyűlés határozatképes. (Jkv. megjegyzés: a létszám az ellenőri jelentésig érkezőkkel később 33 főre egészült ki.)
Napirend előtt 

A megjelentek tájékoztatást kaptak, hogy a közgyűlésen a Mafitt rendezvények szokásos megörökítése céljából képek, a jegyzőkönyv pontos elkészítése érdekében pedig annak hitelesítéséig megőrzendő és utána megsemmisítésre kerülő hangfelvétel készül. A jelenlevők levezető elnöknek egyhangúan elfogadták a Mafitt elnökét, dr. Homonnay Gézát. A közgyűlés a továbbiakban elfogadta az alábbiakat:

Jegyzőkönyvvezető: Szücs Károly (egyhangúlag.)

Hitelesítők: Dr. Lővei György és Barabássy Miklós (egyhangúlag.)
A közgyűlés a meghívóban előzetesen közzétett napirendi javaslatot az alábbi sorendben és módosításokkal egyhangúan elfogadta:

Napirend:

1. Elnöki beszámoló /dr. Homonnay Géza, elnök/

2. Titkári jelentés és a könyvelői jelentés ismertetése /Szücs Károly, titkár/

3. Ellenőri jelentés /Barabássy Miklós, ellenőr/

4. A Gervay Alapítvány beszámolója /dr. Lővei György, az alapítvány elnöke /

5. Határozathozatal a beszámolók és a mérleg elfogadásáról

6. Tárgyévi munkaterv és költségvetés /dr. Homonnay Géza, elnök/

7. Az új alapszabály tervezet megvitatása, határozathozatal /dr. Révész Péter alelnök/

8. Az Elnökség kiegészítése /1 fő/

9. Egyéb, határozathozatalt nem igénylő kérdések

A napirendet a közgyűlés egyhangúlag elfogadta. Dr. Lővei György későbbi megjegyzése: a leadandó jegyzőkönyvhöz csatolt jelenléti ívet az új törvényi előírások miatt a lakcímekkel majd még ki kell egészíteni.
Napirend előtt a Mafitt részéről ajándékkal köszöntöttük jubilánsaink közül jelenlevő, az idén 70 éves dr. Rill Attilát.

A napirendi pontok tárgyalása:

1. Elnöki beszámoló a 2013-as évről /dr. Homonnay Géza, elnök/

A 2013 konszolidált év volt. Elindultunk azon a vonalán, amit az immár hároméves haladni kívánt, pontos és működő taglétszám, kiegyensúlyozott a bevétel. A beszámolási évben nagyobb rendezvényre nem került sor, de ezalatt történt az idei jubileumi év rendezvénysorozatának előkészítése. Céljaink szerint két alkalommal időben megjelent a magyar és angol nyelven is a Philatelica, aminek mindig nagyon jó a visszhangja és fontos bázisává vált a Mafitt működésének. Előreléptünk a bélyegvizsgálat rendeleti szabályozása terén, aminek konkrét eredményei idén várhatóak. A MABÉOSZ-szal való kapcsolatunk céljainknak megfelelően továbbra is kiegyensúlyozott. Az elnökség mozgósítási képességének vagy a tagság aktivitásának hiánya miatt az Enciklopédia és Monográfia projektekkel jelenleg még nem haladunk úgy, ahogy szeretnénk, de ezt a célunkat nem adjuk fel. Az ifjúsági munka terén Angyal Erzsébet ért el szép eredményeket.
Tavaly 974 eft árbevételt ért el a Mafitt, (amiből kiemelhető a 400 eft körüli tagdíjbevétel, 450 eFt -ot kaptunk konkrétan célzott támogatásként a Gervay alapítványtól, 60 eFt volt a posta pártolói tagdíja, és 65 eFt származott kiadványok értékesítéséből.) A kiadások közel 700 eFt-ra rúgtak, amiből legnagyobb tétel a Philatelica költsége, mintegy 400 eft, közel 100 eft bankköltség, és 200 eFt-ot továbbadtunk filatéliai kiadvány (Gidófalvy−Hodobay a gépi bérmentesítésekről) nyomdaköltségeihez a Gervay alapítvány támogatásából. Az év végi pénzvagyonunk 1.087 eft volt, ami azt jelenti, hogy a vagyoni helyzetünket gyakorlatilag megtartottuk.

31/1 közgyűlési határozat: Az elnöki beszámolót a jelenlevők egyhangúlag elfogadták.
2. Titkári jelentés /Szücs Károly, titkár/

Szücs Károly: mivel a könyvelői jelentésről az elnök részletesen beszámolt, a titkári beszámolóval elsősorban az elnökség munkáról kívánt képet nyújtani. Az ülésekről a vezetőségi tagok számára belső emlékeztetők készültek. Az elnökségi üléseken 35  határozat született. Ezek túlnyomó részben teljesültek, 8 végrehajtása pedig folyamatban van. Egy téma, a Mafitt belső levelezőlistája azonban még mindig nem valósult meg.
A dr. Novotny Erzsébettel kiegészült nyolctagú elnökség összesen 5 alkalommal tartott ülést. Ezek mind határozatképesek voltak és rajtuk esetenként állandó meghívottként részt vett a Gervay alapítvány elnöke, a Mafitt ellenőre, az Enciklopédia projektben szerkesztőként közreműködő Kostyál Ferenc, egy alkalommal pedig a Pinkafői nemzetközi szimpózium előkészítésével megbízott Czirók Dénes is. A 8 fős elnökség határozatképességének biztosítása elég gyakran veszélyben volt, mert az elnökségi tagok többsége csak az ülések 60%-án tudott részt venni, valamennyi ülésen csak az elnök és a titkár vett részt. Angyal Erzsébetnek az ifjúsági munkával kapcsolatos nagy leterheltsége miatti e közgyűlésig vállalta a vezetőségben való részvételt. Mivel a vezetőségi ülések egyik legstabilabb résztvevője volt, akinek jelenlétére mindig számítani lehetett, kiesése a jövőben határozatképességi problémákat vethet fel.

A tagrevízió nagyrész lezajlott, jelenleg 98 tagunk van. Mivel a revíziós levelek nem értek el mindenkit, és a visszajött levelek címzettjeinek e taggyűlésig adtunk haladékot a kapcsolat visszaállítására, idén még néhány fő további csökkenés várható. Tagfelvételre, ahogy tiszteleti tagságok felajánlására és a szokásos díjak kiadására az őszi ünnepi közgyűlésen kerül majd sor, és ezzel, meg az ott várhatóan elfogadásra kerülő új alapszabállyal lezárulhat ez a régóta esedékes és nagyrészt már el is végzett tagrevízió. Kérjük tagjainkat, javasoljanak tagfelvételre további, a Mafittba bevonható arra érdemes tagokat a szeptemberi közgyűlésig. 
Aktív, tettre kész tagok nélkül önmagában Mafitt maga semmire sem képes, évente csak arról számolhatunk be egymásnak, amit a tagjaink csinálnak! Tagjaink átlag életkora valamelyest a revízióval csökkent, de még mindig közel van a 70-hez: jelenleg 68 év, tehát igencsak ránk fér a frissítés. Meggondolandó, hogy az új alapszabály a magas koruk miatt munkában részt vevő, érdemdús tagjaink számára egy tagdíjmentes szenior tagsági formába való átlépést rendszeresítsen. 
Készleteink a korábbi évhez viszonyítva gyakorlatilag változatlanok, az értékesítés miatti csökkenés okozta különbség minimális. Gazdasági okokból könyvelőt és bankot váltottunk, aminek köszönhetően adminisztratív költségeink elviselhető szinten maradtak. A könyvek, emlékívek és érmék értékesítése erősen visszaesett, még így is 100 ezer forint körüli nagyságrendű volt. Az elfekvő könyvkészlet felszámolása sikertelennek bizonyult, indokolttá vált a jelentős gondot okozó eladhatatlan készletek leselejtezése, vagy igény esetén tagjaink közti szétosztással való felszámolása. 

A Philatelica rendszeresen, mindig az aktuális félévet követő hónap során jelent meg, − egyre több tagunk él az újság adta publikálási lehetőséggel, és a székfoglalókból születő cikkek is hozzájárulnak a magas tartalmi színvonalhoz. A lap nemzetközi elismertségét jelzi a tavalyi aranyozott ezüstérem a brazíliai FIP kiállításon. A kiállításokon való szerepeletetését ezért a jövőben is folytatni kívánjuk. Minden megjelent kiadványunkból két tőpéldányt félreteszünk a Mafitt archívumába.
A honlap szerkezete tovább tisztult és egyre tartalmasabbá válik, a tavaly évben különösen a tagnyilvántartás és a hírek rovat tartalma gazdagodott. A tagok ezzel a lehetőséggel azonban nem eléggé élnek, rendszeresen kérdeznek rá olyan témákra, amelyek a honlapon immár könnyen és kellő részletességgel megtalálhatók. A belső és külső PR-unkon, és a média-megjelenésünkön még sok javítani valónk lenne.

Czirók Dénes hozzászólása: az új elnökség a választási ciklus kb. félútján van, komolyan veszi a feladatát és az elnökség eredményesen vezeti a Mafittot. Az elnök személyének köszönhetően - emlékívek, könyvek feleslegének - gyökeres fordulat állt be. Kiemeli a titkár lelkiismeretes és precíz munkát végzését. Olyan projekteket hívtak életre, amik példamutatók, és amikhez csak gratulálni lehet.

Dr. Révész Péter: a Mafitt katalizátor szerepet játszva a MABÉOSZ-szal és Bélyegmúzeummal együtt vett részt a bélyegszakértői jogszabály előkészítésében. A rendelet azóta már megszületett.

Dr. Lővei György: mik lesznek a szeptemberre hirdetett „Gyűjteményeink gyöngyszemei” kiállítás feltételei és hogyan és kinél lehet jelentkezni? 

Szücs Károly: a jelentkezéseket a titkárhoz kell majd eljutatni. Nagyon jó lenne, ha minden már most tagunk elgondolkozna azon, hogy gyűjteményének melyik darabját kívánja a IV: Mafitt Szalon alkalmával legkedvesebb darabjaként egyetlen kiállítási lapon, a hozzá fűződő történet leírásával bemutatni. A Mafitt fennmaradásához nem elég a tagsági díjat befizetni: a tagok személyes aktivitása nélkülözhetetlen céljaink eléréséhez és ez jó alkalom lesz a bevonásukra.
Czirók Dénes javaslata: hogy próbáljunk meg erről egy Mafitt-kiadványt is készíteni.

Homonnay Géza: lehet ez egy kétnyelvű Philatelica különszám. A kiállítás a honlapon való meghirdetése nem lesz elég, mindenkit személyesen meg kell majd keresni, különben a dolog nem fog működni.

Dr. Lővei György: a kiíráshoz készüljön szokásos jelentkezési lap is és legyen a jelentkezésekre egy meghatározott, pl. aug. 15-i jelentkezési határidő. A kiírásban tartalmazza, hogy szöveges leírást is várunk az objektumhoz kapcsolódó, érdeklődésre számot tartó történettel.

Szücs Károly: ez a rendhagyó, egyobjektumos IV. Mafitt-szalon ránk, a Mafitt-tagokra is jellemző lesz. A látogatók számára az is érdekes lesz majd, hogy mit és miért választunk ki a gyűjteményeinkből. 

31/2 közgyűlési határozat: a titkári beszámolót a jelenlevők egyhangúlag elfogadták.

3. Ellenőri jelentés /Barabássy Miklós, ellenőr/

Az ellenőr feladatát az alapszabály nem írja elő, hanem az általános törvényi szabályozás szabja meg, és ennek igyekszik jelenleg eleget tenni. Az elnökségi üléseken általában résztvett, az ülések nagyon operatívan és professzionálisan zajlanak. Törvénytelenséget nem észlelt. A vezetőségi tagok sajnos nem javasoltak napirendi pontokat, az ülések a titkár által javasolt és előkészített napirend szerint zajlottak. A Mafitt szellemi tulajdonával kapcsolatban változtatást javasolt, hogy azt senki ki ne sajátíthassa és azt érdeklődők számára a lehető leggazdaságosabb módon tegyék elérhetővé. A könyvelést tételesen átnézte, nem talált benne kivetni valót.
31/3 közgyűlési határozat: Az ellenőri jelentést a közgyűlést egyhangúlag elfogadta.

4. A Gervay Alapítvány beszámolója /dr. Lővei György, az alapítvány elnöke /

Az alapítvány a Mafitt mintegy 3 milliós tartalékvagyonát kezeli. Ez egy ingatlanalapba befektetet összeg, aminek a hozamából 50%-ban finanszírozni tudja a Philatelicát, ezen felül egy könyvet és a tavalyi két kitüntetetnek adott érmék vésését finanszíroztuk. Buzdította a résztvevőket az irodalmi munkára, mert anélkül nincs mit támogatni. A tőkénk így felhasználva akár 10 évi működésre is elegendő, amihez az 1%-okból befolyó igen változó összeg is hozzájárul.
Dr. Homonnay Géza: számításba vehető, hogy 10 év alatt még sok minden történhet (pl. szponzorálás, pályázat).

31/4 közgyűlési határozat: a Gervay alapítvány beszámolóját a közgyűlést egyhangúlag elfogadta.

5. Határozathozatal a mérleg elfogadásáról

31/5 közgyűlési határozat: a mérleget a közgyűlést 1.088 ezer forint forrás és eszközállománnyal egyhangúlag elfogadta. 
6. Tárgyévi munkaterv és költségvetés /dr. Homonnay Géza, elnök/

Már lezajlott a nemzetközi szimpózium, kifejezetten érdekes előadásokkal. Májusban Royal-ban lesz display, szeptember 6-án ünnepi közgyűlést tartunk és megrendezzük a „Gyűjteményeink gyöngyszemei” című IV. Mafitt-szalont. Az idei évre külön költségvetést készíteni nem volt értelme. A jubileumi rendezvénysorozattal kapcsolatos legnagyobb költség a szimpóziumi részvételhez és az előadók könyvjutalmazásához való mintegy 300 eFt-os kiadás ugyanis már megtörtént, ehhez az őszi rendezvény a Bélyegmúzeum terem-támogatásának köszönhetően már csak kisebb költésekkel járul majd hozzá. Idén is a Philatelica évi kétszeri előállításával és kiállításokon való nevezéseivel merül fel legnagyobb költség, ami a magyar filatélia nemzetközi publicitásának fokozása érdekében célszerű vállalnunk. Az idei magyar Royal „display”-en tervezett részvételünk a következő hónapban ebből szintén kiemelkedő jelentőségű lesz.
Az elnök kéri az új tagok toborzásában a tagok részvételét és példaként említ két neves külföldi társaságot, amely az elmúlt időben jelentősen növelni tudta a tagságát (a Vindobona is, de különösen a Royal 500-ról 2000 fő fölé!)
7. Az új alapszabály tervezet megvitatása, határozathozatal /dr. Révész Péter alelnök/

A törvényi szabályozás hosszan felsorolt, gyökeres és többszöri és alapvető változásai miatt az eddig készült tervezetünk elfogadása jelen pillanatban az ezekhez való igazítás miatt még nem aktuális. A Ptk. szerint az alapszabályt 2015-ig vagy a soron következő vezetőségváltozás alkalmával kell összhangba hoznunk. Javasolja, hogy ezt próbáljuk ebben az évben - egy esetleges rendkívüli közgyűlésen megoldani. 
Dr. Homonnay Géza: az ünnepi közgyűlés is alkalmas lehet erre.

Dr. Révész Péter: annak ünnepi jellege miatt nem merte javasolni, hogy azon egy esetleges vitába bonyolódjunk.

Dr. Lővei György: ez az előkészítettségtől függ, nem tartja megoldhatatlannak, de a jogszabályok folyamatos változása miatt kicsit szkeptikus. A soron következő elnökségi ülésre hívjuk meg az előkészítő bizottság tagjait és osszuk szét az anyagot észrevételezésre.

Dr. Révész Péter: a bírói gyakorlat is ingadozó, amivel szintén számolnunk kell. Ezzel együtt támogatja a Lővei György által javasolt munkamenetet.
Barabássy Miklós: ezek szerint az alapszabályba csak a törvényi minimumot építsük be és a többit külön szabályozás tartalmazza?
Dr. Révész Péter: igen, mert ennek az az előnye, hogy az alapszabályon kívüli szabályzatokhoz elég közgyűlési határozat, nem kell bírósági jóváhagyás is. 

31/6 közgyűlési határozat: a következő vezetőségi ülés az előkészítő bizottság tagjai bevonásával szervezze meg egy törvényi minimumra szorítkozó, szeptemberben jóváhagyandó alapszabály előkészítését, és egyúttal készüljön egy, az ebből kimaradó témákat tartalmazó, a közgyűlés elé elfogadásra szintén beterjesztendő külön szervezeti szabályzat is.
8. Az Elnökség esetleges kiegészítése /Szücs Károly/
Szücs Károly: Angyal Erzsébet lemondása miatt az Elnökség létszáma az alapszabályban meghatározott minimumra csökkent, de ezzel együtt működőképes maradt, ezért az elnökség nem terjeszt elő a kiegészítésre javaslatot. 

Dr. Homonnay Géza: nem tartja okvetlenül szükségesnek az elnökség kiegészítését. 

A jelenlevők részéről más javaslat nem volt.

31/6 közgyűlési határozat: az Elnökség 7 taggal működik tovább.
9. Egyéb, határozathozatalt nem igénylő kérdések

Czirók Dénes: A FEPA nem csak a szövetségek, hanem minden bélyeggyűjtéssel foglalkozó szervezet csúcsszerve kíván lenni. Javasolja, hogy a Mafitt pályázza meg a FEPA elismerő oklevelét a 25 éves jubileuma alkalmából.  Ennek végrehajtásában segítségét ajánlja.
A IX. nemzetközi szimpóziumon Pinkafőn 8-9 országból érkeztek résztvevők. Kezdjünk el gondolkozni, hogy a következő, Magyarország IX. szimpóziumot hol és mikor legyen. A kiadvány olcsóbb, 3.600 forintos fekete fehér változata a hazai igényekre számítva készült, nála szerezhető be.
Dr. Homonnay Géza: most már a magyar posta is elfogadja első kiadásnak a 67-es kiadást és a 2017-es FEPA kiállításhoz csatlakozik a Vindobona és az osztrák szövetség is. Készüljünk arra, hogy a Mafitt ezen hogyan jelenjen meg.  Az ünnepi közgyűlésig készüljön ezekre felkészülésünket segítő 3 éves munkaterv.

Csatlós Árpádné: köszönetet mond, hogy a Gervay alapítvány támogatta Hódmezővásárhely postatörténetének két nyelven megjelent, 300 példányos könyvét, ami nála megvásárolható 1.700 forintért.
Szücs Károly: javasolja, hogy ezt a könyvet is szerepeltessük a Mafitt-honlap kínálatában.

A közgyűlést a levezető elnök 11:30-kor lezárta.
Kmft.


Szücs Károly

jegyzőkönyvvezető

Hitelesítők:


Barabássy Miklós
dr. Lővei György

Mafitt ellenőr
elnök, Gervay alapítvány

Mellékletek:
1. Közgyűlési meghívó
2. Szkennelt jelenléti ív a személyesen megjelentek aláírásaival
3. Meghatalmazások és lakcímadatok

